חוק המאגר הביומטרי מבלבל את העיתונאים, חוק מופז מבלבל את "ישראל היום", שאול מופז מבלבל את מתי גולן, ועוד בלבולים מהתקשורת העברית
  התחזית למחר: שגויה מוטי גילת כתב ב"ישראל היום" (29.7.09) על החוק הביומטרי: "[יו"ר ועדת המדע והטכנולוגיה ח"כ מאיר] שטרית העביר בוועדה שלו את כל התיקונים שחפץ בהם ורצה הבוקר להעביר זאת סופית. אתמול, כשראה את כל המהומה מסביב, התעשת כנראה והחליט להקפיא בשלב זה את הצעתו". לא ברור איפה נולדה האגדה הזאת: הוועדה אישרה את החוק לקריאה שנייה ושלישית בצהרי אותו יום, מוקדם מספיק כדי שאפילו "ישראל היום" יוכל לדווח על כך בעמודי החדשות של אותו גיליון ממש.  ynet דיווח כי "חוק תעודות הזהות והמאגר [הביומטרי] יובא ככל הנראה מחר (ד) לאישור סופי של הכנסת" (28.7.09). בהפניה ל"כלכליסט" בעמוד הבית של ynet הגדילו לעשות והודיעו כי "הצעת חוק הזיהוי הביומטרי [...] תעבור השבוע בכנסת". הפיליבסטר על חוק מופז הפריך את שתי הנבואות הללו: ההצעה עברה רק אישור לקראת קריאה שנייה ושלישית, וח"כ מאיר שטרית, המקדם אותה, הודיע שיביא אותה להצבעה בפגרת הקיץ.   ועוד ב"ישראל היום" (22.7.09), זאב קליין אינו מסתפק בתחזית שרפורמת הקרקעות תעבור, וחוזה שהיא תעבור "ברוב גדול". הכישלון שלו צורב כמעט כמו זה של ראש הממשלה בנימין נתניהו, שנאלץ למשוך את ההצעה כשגילה שאין לו אפילו רוב קטן.  נקנח בהמלצה של יונתן כיתאין לעורך: "גם אם לעיתון שלך קוראים ישראל היום, עדיף שתתמקד בלדווח על מה שקרה אתמול". דע את נבחריך וואלה (29.7.09) קידם את חבר-הכנסת מהאופוזיציה מאיר שטרית לדרגת שר הפנים.  ראש ועדת הכנסת לפי ynet הוא ח"כ מיכאל אלקין (28.7.09). אין דבר כזה: מדובר בח"כ זאב אלקין.  מני מזוז אינו מתכוון לעבור לליכוד, קובע מתי גולן ב"גלובס" (27.7.09). זה נכון, אבל הוא התכוון לח"כ שאול מופז.  נענע10 (19.7.09) לא בטוחים מי ראש הממשלה, בנימין נתניהו או אהוד אולמרט (דרך חדשות "מחלקה ראשונה").  באתר ה"גרוזלם פוסט" (9.6.09) נתניהו הוא עדיין יו"ר האופוזיציה.  בוואלה ציפי לבני היא שרת החוץ (8.6.09) ויו"ר הקואליציה (11.6.09).   ב"דה-מרקר" (4.6.09) סברו, ובצדק, שסגן שר הבריאות ליצמן הוא שר הבריאות.  אתר המידע הפיננסי "טלנירי" (5.7.09) כותב על שר התשתיות הלאומיות עוזי לנדאו, אבל כדי להיות בטוח, שם תמונה של השר לשעבר בנימין בן אליעזר.  ynet, זלמן שובל אינו שגריר ישראל בוושינגטון (9.7.09).  ח"כ עמיר פרץ, לפי אתר "הארץ" (5.7.09), הוא למעשה שני חברי-כנסת, עמיר ופרץ.  ובירת ישראל היא גולדסטאר בפרופיל על שרה פיילין ב"מעריב" (24.7.09), הכתב אינו שוכח להזכיר את פליטת הפה של מושלת אלסקה שלפיה אפריקה היא מדינה ולא יבשת, ואלוהי הצדק הפואטי מיד גורם לו לציין שפיילין מושלת על המדינה מהבירה אנקורג. הקורא שחר גולן תוהה: "מילא שכתב מעריב בארצות-הברית צח יוקד לא יודע שבירת אלסקה היא גונו – ואילו אנקורג היא העיר הגדולה ביותר. מילא שהוא לא צפה בעשרות שעות טלוויזיה שבהן ביקרו את בחירתה של המושלת שרה פיילין לנהל את ענייני המדינה מאנקורג ולא מעיר הבירה. אבל בכתבה מקיפה על המושלת, לא תעשה גוגל? לא תלך לוויקיפדיה?".  תובעים במספרים ynet מציינים ש-53% בעד שופט חילוני, וגם 4% (27.7.09).  "רבבות הפגינו נגד הצעת חוק המאגר הביומטרי", מספרת הכותרת באתר "אפוק טיימס" (26.7.09), ומפרטת: "כ-150 איש, עטויי מסכות וחמושים בתופים ובכלי נגינה, הפגינו נגד הצעת חוק המאגר הביומטרי".  הסרט "כוח גי" הכניס בשבוע הראשון להקרנתו כ-32 מיליון דולר. ב"עכבר העיר אונליין" (27.7.09) תירגמו את זה לשקלים. 32 מיליון שקל.  טור באשה ערווה באתר "כיכר השבת", נשים שאין להן תמונה מקבלות איור של גבר מזוקן וחובש כיפה.  חמצן דו-חמצני בתוכנית "העולם הבוקר" בערוץ 2 (29.7.09) דיברו על טביעת רגל אקולוגית של מוצרים – כמה פחמן דו-חמצני נפלט בתהליך הייצור והצריכה של 100 גרם מוצר ארוז. הפתרון שמצאו האחראים על הכתוביות: לגרום לאוכל לפלוט חמצן.  האם אתה משתייך עכשיו, או השתייכת אי-פעם, לארגון? לא פלא שהאחים אברגיל מערערים לעליון: בין סעיפי העבירה שלהם, על-פי וואלה (28.7.09), אפשר למצוא "השתייכות לארגון".  לך חפש את עצמך בגוגל מיקי לוי כתב ב"מעריב" (26.7.09) בעד המאגר הביומטרי, ושאל רטורית: "כמה משתמשים בתוכנת גוגל-ארת, שלווייניה מסוגלים לראות כל תנועה שלנו?". אני לא יודע איזו גרסה של Google Earth יש ללוי, אבל בזאת שאני מכיר, תמונות הלוויין אינן מתעדכנות בזמן אמת ואינן מאפשרות לעקוב אחרי אנשים ספציפיים, ודאי שלא לזהות אותם. גם בגוגל סטריט ויו, שירות צילומי הרחובות של גוגל, החברה מטשטשת את פניהם של אנשים שנקלעו לצילום.  בשביל עלון אחד לא צריך לקנות את כל האלון מה מצאו תושבי הרצליה בתיבות הדואר שלהם, לפי "ידיעות השרון"? (24.7.09).  וואלה (27.7.09), האם "ביכורי הורי הטירונים" הם הילדים הבכורים שלהם שמתגייסים לצבא?  כמו גלגל בתוך גלגל, הגלגולים מבלבלים את אתר "הארץ" (24.7.09).  ספורטאים לא צריכים לדעת לאיית אבל מה עם אתר הספורט ONE?  מנוע החיפוש של מכונת הזמן מוטב למנוע החיפוש הישראלי מורפיקס לבחור תכנים פחות תלויי אקטואליה לדוגמאות החיפוש שהוא נותן, או לעדכנן לפחות פעם בשנה. קונאן אובריאן לא "יחליף את גיי לנו בשנה הבאה", אלא כבר החליף אותו; "השנה יוקרן סרט חדש בסדרת אינדיאנה גונס" זה חדשות דאשתקד; ולהגיד על מנהיג הרובוטריקים אופטימוס פריים ש"אין עליו ערך בוויקיפדיה בעברית" זה משהו שיכול להשתנות תוך דקות, ואכן השתנה.  אלה כל הפרטים שאנחנו מורשים למסור כרגע אתר "הארץ" מדווח על פיגוע אופנוע נפץ שהרג שמונה ופצע 13. היכן התרחש הפיגוע החמור הזה? "סמוך לשוק וקולנוע פופולרי". אפשר עוד פרטים? לא.  במומו פוסל בתיקונים 17 (23.7.09) כתבתי באחד האייטמים כי "הנהג יושב לבדו מקדימה ומאחוריו הנוסעים". אלון אלטמן מתקן אותי: "לא אומרים מקדימה, אומרים מלפנים. קדימה לא יכולה לבוא עם מ ומשמשת לתאר מגמה, לא מקום".  תודה לתורמים גילעד נס, דורון קאלו, שחר גולן, יהונתן קלינגר, אהוד קינן, אילת, איתי אשר, נדבי נוקד, אורי ברייטמן, יואב שני, אלעד ליפשיץ, אורן פרסיקו, יולקס, טל גוטמן, בן לי וולק, עינת אדר, אביעד טובי, איציק אדרי ונתאי פרץ. נתקלתם בטעויות בתקשורת? שלחו לינק וצילומסך (כך עושים זאת) לכתובת tikunim@kenans.net, וציינו אם ברצונכם לקבל קרדיט.